|  |  |  |
| --- | --- | --- |
|  | bez_laukuma_rgb-LV_81.png |  |
| Brīvības iela 72 k-1, Rīga, LV-1011, tālr. 67876000, fakss 67876002, e-pasts pasts@vm.gov.lv, www.vm.gov.lv |
| Rīgā |

06.03.2025. Nr. 01-21.2/1225

|  |  |
| --- | --- |
|  | Ārstniecības iestādēmLatvijas Slimnīcu biedrībaiLatvijas Lielo slimnīcu asociācijaiVeselības aprūpes darba devēju asociācijai |
| *Par ārstniecības iestāžu iepirkumiem* |  |

Informējam, ka ar grozījumiem Ministru kabineta 2005. gada 25. oktobra noteikumos Nr. 803 “Noteikumi par zāļu cenu veidošanas principiem”” (turpmāk – Noteikumi Nr.803), kas stājās spēkā 2025.gada 1.janvārī, precizēts minēto noteikumu 2.punkts, kas noteic, ka zālēm, kuras iepērk saskaņā ar Publisko iepirkumu likumu, cena nedrīkst būt augstāka par Zāļu reģistrācijas apliecības turētāja vai tā pilnvarotā pārstāvja (zāļu ražotājs) Zāļu valsts aģentūrā iesniegto attiecīgo zāļu realizācijas cenu Latvijā.

Ņemot vērā minēto, skaidrojam, ka attiecīgie grozījumi paredz, ka ārstniecības iestāde, kā iepirkuma organizētājs, organizējot publisko iepirkumu, finanšu piedāvājuma veidlapā nosaka pretendentiem iesniegt zāļu cenu bez pievienotās vērtības nodokļa (turpmāk – PVN) par vienu vērtējamo vienību (piem., tablete, flakons u.c.) ietverot piegādes izmaksas bez PVN. Vēršam uzmanību, ka pretendenti iepirkumā nedrīkst piedāvāt cenu, kas augstāka par deklarēto zāļu realizācijas cenu, tai skaitā, uz laiku samazināto cenu, atbilstoši Noteikumu Nr.803 5.1 punktam. Vienlaikus skaidrojam, ka pasūtītājs var organizēt arī atsevišķu iepirkumu par loģistikas pakalpojuma nodrošināšanu. Vēršam uzmanību, ka kārtība, kā tiek veidots finanšu piedāvājums (izdalot vai neizdalot izmaksas) ir atkarīga no pasūtītāja apsvērumiem, turklāt vērā ņemams, ka zāļu cenai, kuras tiek iepirktas publiskajos iepirkumos, nav paredzēta zāļu lieltirgotavas uzcenojuma piemērošana, kas noteikta ar Noteikumu Nr.803 10.1 punktu.

Publiskajā iepirkumā piegādes līgums tiek parakstīts, balstoties uz izdevīgāko piedāvājumu līguma parakstīšanas brīdī un šī cena, neskatoties uz izmaiņām tirgū, ņemot vērā parakstīto līgumu, ir saistoša, ja vien, pamatojoties uz abu pušu piekrišanu līgumā, netiek veiktas izmaiņas. Gadījumos, kad jau pēc piegādes līguma parakstīšanas (un zāļu iegādes cenas nostiprināšanas līgumā) zāļu ražotājs samazina zāļu pārdošanas cenu Latvijā, kas uzskatāmas par izmaiņām cenā par vienu vienību atsevišķā pozīcijā līguma darbības laikā un kas ir definējams kā būtiski līguma grozījumi, iepirkuma organizētājs un pretendents iepirkuma nolikumā ietvertajā piegādes līguma projektā ir tiesīgs iestrādāt (atrunāt) punktu, kurā noteikts, ka, pusēm vienojoties, var veikt grozījumus līgumā, samazinot cenu par vienu vienību minētajā pozīcijā.

Papildus norādām, lai ārstniecības iestāžu iepirkumu komisijas pārliecinātos, ka iepirkuma pretendents ir ievērojis paziņoto zāļu realizācijas cenu nosacījumu atbilstību Noteikumu Nr.803 2. un 5.1 punktam, organizējot publisko iepirkumu, aicinām iepirkuma pretendentam lūgt iesniegt apliecinājumu par Noteikumu Nr.803 ievērošanu. Informējam, ka Ministrija ir izstrādājusi un šobrīd virza starpministriju saskaņošanai grozījumus Ministru kabineta 2007.gada 26.jūnija noteikumos Nr.416 “Zāļu izplatīšanas un kvalitātes kontroles kārtība”, paredzot, ka Zāļu valsts aģentūra informāciju par deklarētajām zāļu cenām un cenas samazināšanu uz noteiktu laiku elektroniski būs tiesiska nodot, citastarp, arī slēgta tipa, jeb ārstniecības iestāžu aptiekām.

Vienlaikus skaidrojam, ka Noteikumu Nr.803 2.punkta redakcija (spēkā no 2025.gada 1.janvāra) neattiecas uz iepirkumu līgumiem, kuri noslēgti līdz 2024.gada 31.decembrim, tādējādi iepriekš noslēgtajiem līgumiem piemērojama Ministru kabineta 2005.gada 25.oktobra noteikumu Nr.803 "Noteikumi par zāļu cenu veidošanas principiem" 2.punkta redakcija (spēkā līdz 2024.gada 31.decembrim) – noteikumi neattiecas uz to zāļu cenu veidošanu, kuras iepērk saskaņā ar Publisko iepirkumu likumu.

|  |  |  |
| --- | --- | --- |
| Valsts sekretāre | (paraksts\*) | Agnese Vaļuliene |

|  |
| --- |
| Kristīne Kalniņa 67876116kristine.kalnina@vm.gov.lv |